- Vi elsker julen, og vi ved, det er noget, folk sætter utrolig stor pris på. Sådan lyder det fra Anja Kibsgaard, der er salgsdirektør i Salling i Aalborg forud for, at hun og resten af holdet bag julen i Salling er klar til at trykke på den store "tænd-knap" til årets udgave af julebelysningen. 250.000 julelys er gjort klar på kæder, der omkranser hele stormagasinet. - Det gør vi for at markere, at nu er julen nær, og vi ved, at det er noget, folk sætter utrolig stor pris på, siger Anja Kibsgaard. Og forventningen er, at mange nordjyder møder frem til den store fest fredag klokken 17. Lys og koncert - Jeg tror, folk virkelig har savnet lystændingsfesten, siger Anja Kibsgaard og tilføjer, at lysfesten udeblev sidste år på grund af corona. I år udvides lystændingsfesten med en livekoncert med Pernille Rosendahl, så snart julelysene er tændt, og den helt specielle julestemning lægger sig over byen. Jul siden 1906 – Salling fejrer i år 115 år Historien om julelysfesten starter tilbage i 1906, hvor Ferdinand Salling for første gang slog dørene op for sin manufakturhandel i hjertet af Aarhus, hvorfra han solgte stoffer i metermål. Med åbningen af endnu et stormagasin i Aalborg i 1964, var det nu også muligt for nordjyderne at opleve det store vareudvalg. Gennem 115 år har Salling således budt sine kære gæster - kunderne – velkommen og sat en ære i at møde dem med smil og godt humør. Og julen i år bliver ingen undtagelse. Salling vil være julepyntet fra kælder til kvist. Julebelysningen er tændt i to måneder og bliver dermed taget ned 2. januar.

Referat:
Efter et års pause fejrer Salling fredag 115 år med kæmpe lystændingsfest og livekoncert med Pernille Rosendahl.